**Mastodon** on avatud lähtekoodiga hajutatud sotsiaalmeediavõrgustik. Selle peamine funktsioon on mikroblogimine ja kasutajakogemus sarnaneb Twitterile, kuid aluseks olev detsentraliseeritud võrgustik koosneb sõltumatutest, omavahel födereeritud serveritest, mis teenindavad nende juures registreeritud kasutajaid ja vahendavad postitusi jm sisu üle kogu võrgustiku.

Mis on Mastodon?Igal Mastodoni võrgustiku serveril ehk isendil (inglise keeles *instance*) võivad olla omad kasutustingimused ja käitumisjuhised, modereerimispõhimõtted, isikuandmete kaitse reeglid ja serverite vastastikuse tunnustamise põhimõtted, kuid üheskoos liituvad need födereeritud võrgustikku ehk födiversumisse, mis põhineb W3C välja töötatud ja kõigile avatud ActivityPub protokollil.

Mastodoni võrgustiku maskotiks on mastodon, mammutite perekonda kuulunud londiline, keda vahel kujutatakse nutitelefoni või tahvelarvutiga. Algselt kutsuti võrgustiku postitusi Twitteri "säutsudega" sarnaselt "tuutudeks" (inglise keeles *toot*) ja postitamist "tuututamiseks". Mastodoni tarkvara autor on Jevgeni Rotško ja see kuulutati esmalt välja Hacker News portaalis oktoobris 2016.

Novembris 2022 ületas Mastodoni võrgustik 7 miljoni registreeritud konto ja 2 miljoni aktiivse igakuise kasutaja piiri.

Funktsioonid
------------

Kasutaja loob Mastodoni hajutatud võrgustikus konto serverisse, mille ta valib selle töökindluse, reeglite, asukoha, temaatika, haldaja usaldusväärsuse vm kriteeriumide alusel.

Konto loomise järel saab ta märkida end teiste kasutajate kontode jälgijaks samas serveris või teistes serverites vastava aadressi sisestamise abil. Kasutajad saavad teha postitusi ehk "tuute", mis võivad koosneda kuni 500 tähemärgisest sõnumist ja nendega võib olla kaasa pandud multimeediasisu või küsitlus. Postituste tegemisel saab ka valida postituse keele ja vajadusel lisada tundliku sisu hoiatuse, ka saab valida adressaatide ringi. Saab pöörduda ka kindlate kasutajate poole otse.

Sirvida saab postitusi oma koduserveris, aga ka föderatiivseid postitusi, eelnevalt koostatud nimekirjade alusel või filtreerida postitusi räsimärkide abil. Lisaks saavad kasutajad seadistada filtreid, et näha ainult neid postitusi, mida soovivad.

Mastodoni võrgustikus saab kasutaja serverit vahetada nii, et senised jälgijad tulevad uude serverisse kolides kaasa.

Võrgustiku iseloom
------------------

Mastodoni võrgustiku kontseptsioon modereerimisest rõhub kogukondlikule vastutusele ja serverite poolt vastastikusele suhtlusele seatavatele standarditele, mis väljenduvad serveri reeglites. Sellega erineb Mastodon nii Facebookist, Twitterist kui ka muudest kommertsplatvormidest, kus modereerimisprobleeme on püütud lahendada tsentraliseeritult palgatud moderaatorite abil ja kasutades masinõppe jm algoritmilisi vahendeid.

Mastodoni tarkvara on kasutatud ka födiversumist eraldiseisvate mikroblogimise võrgustike nagu Truth Social, Gab või Tooter loomisel, aga sellel on ka tehniliselt ühilduvaid harusid nagu Librem Social, Pawoo, Civiq.Social. Mastodoni arendav Mastodon gGmbH loetleb  saidil soovituslikuna ära ainult servereid, mis modereerivad rassistlikku, seksistlikku, homofoobset ja transfoobset sisu.

Mastodoni võrgustik Eestis
--------------------------

Eestis on hulk väiksemaid Mastodoni servereid. Diana Poudel tegi 15. novembril 2022 rahvusringhäälingu Terevisiooni saates ettepaneku luua Eesti laiatarbekasutajale mõeldud Mastodoni server, mis arvestaks kohalike reeglite ja oludega.

Ettepanekust lähtuvalt avati 29. novembril 2022 kõigile Eesti kasutajatele mõeldud "kogukondliku sotsiaalmeedia" server est.social. Serverit toetab riistvaraga Zone Media, projekti käivitamisele aitas kaasa Internet Society Estonia. Peamiselt eestikeelsele sisule orienteeritud üldkasutatava serveri kõneisikud lubavad kujundada sellest hea praktika näite ja eeskuju teistele kohalikele Mastodoni serveritele.

Rahvusringhääling edastas ingliskeelseid uudiseid oma Mastodoni kontol aastal 2020.

Viited
------

1. 1 2  "Decentralized social media". *Mastodon*. Mastodon gGmbH. Vaadatud 20. november 2022.
2. 1 2  "Mastodon documentation". Mastodon gGmbH. Vaadatud 20. november 2022.
3. ↑  Cameron, Dell (15. november 2022). "Mastodon Has Officially Retired the 'Toot,' Its Version of the Tweet". Gizmodo.
4. ↑  Rochko, Eugen (19. november 2022). "This is going big numbers!".
5. ↑  "7,002,092 accounts". Mastodon Users. Originaali arhiivikoopia seisuga 18. november 2022. Vaadatud 20. novembril 2022.
6. ↑  "Servers". *Mastodon*. Mastodon gGmbH. Vaadatud 20. november 2022.
7. ↑  "Signing up for an account". *Mastodon documentation*. Mastodon gGmbH. 20. november 2022.
8. ↑  Chenet, Carl (28. august 2017). "The Importance of Choosing the Correct Mastodon Instance".
9. ↑  "Posting to your profile". *Mastodon documentation*. Mastodon gGmbH. 20. november 2022.
10. ↑  "Using the network features". *Mastodon documentation*. Mastodon gGmbH. 20. november 2022.
11. ↑  "Moving or leaving accounts". *Mastodon documentation*. Mastodon gGmbH. 20. november 2022.
12. ↑  Zignani, Matteo. "Mastodon Content Warnings: Inappropriate Contents in a Microblogging Platform". *Proceedings of the International AAAI Conference on Web and Social Media*. **13**: 639–645.
13. ↑  "Mastodon Server Covenant". Mastodon gGmbH. Vaadatud 20. november 2022.
14. ↑  "Mastodonist ja Eesti serveri loomisest". *Rahvusringhääing*. Terevisioon. 15. november 2022.
15. ↑  "Eestis loodi kogukondlik sotsiaalmeedia. "Elon Musk on väga palju kahtlasi muudatusi teinud"". *ITuudised*. 29. november 2022. Vaadatud 30. november 2022.
16. ↑  Jakob Rosin (29. november 2022). "Huvitaja. Uus sotsiaalvõrgustik Mastodon". *Vikerraadio*. Vaadatud 30. november 2022.
17. ↑  "Eesti Rahvusringhääling News". *Mastodon.Social*. Rahvusringhääling. 25. jaanuar 2020.